**Z Á P I S N I C A**

zapísaná v priebehu zasadnutia Obecného zastupiteľstva dňa 15. 01. 2018

*Prítomní: viď prezenčná listina*

*Program:*

1. Otvorenie zasadnutia
2. Určenie overovateľov uznesenia a zápisnice
3. Kontrola uznesenia za uplynulé obdobie
4. Zmluva o zriadení vecných bremien na ihrisku Hričovské Podhradie
5. Fašiangy 2018
6. Rôzne

 7. Diskusia

 8. Schválenie uznesenia

 9. Záver

K bodu 1:

Starostka obce Jarmila Dobroňová privítala prítomných, predstavila zástupcov spoločnosti Erste Group Immorent Slovensko s.r.o., oboznámila s programom. Program bol jednohlasne schválený.

K bodu 2:

Starostka obce vymenovala a určila overovateľov uznesení a zápisnice Poliaka Rastislava a Randu Pavla.

K bodu 3:

Starostka obce informovala o plnení jednotlivých bodov z predchádzajúceho zasadnutia.

K bodu 4:

Starostka obce ihneď na začiatku odovzdala slovo poslancovi OZ Mgr. Lasičkovi Tomášovi , ktorý predniesol zámer a oboznámil o postavení obce vo veci podpísania Zmluvy o zriadení vecných bremien medzi Erste Group Immorent Slovensko s.r.o. a Obcou Hričovské Podhradie *o určení práv a povinností Zmluvných strán v súvislosti s výstavbou Multifunkčného ihriska a  zriadením Vecného bremena 1* spočívajúceho v práve zriadenia, umiestnenia a uloženia inžinierskych sietí na Povinnú nehnuteľnosť 1 podľa Zmluvy, užívanie, prevádzkovanie, údržbu, opravy, úpravy, výmeny, rekonštrukcie a modernizácie inžinierskych sietí podľa Zmluvy, vstupu, prechodu a prejazdu pešo, motorovými a dopravnými prostriedkami, strojmi a mechanizmami cez Povinnú nehnuteľnosti 1 *a Vecného bremena 2* týkajúceho sa vstupu, prechodu a prejazdu pešo, motorovými osobnými a nákladnými a dopravnými prostriedkami cez Povinné nehnuteľnosti 2 uvedené v Zmluve.

Mgr. Lasička podotkol, že naším spoločným cieľom je dôjsť k dohode, avšak dlhé obdobie obec bojovala zato, aby pozemok ihriska v k. ú. obce Dolný Hričov bol vo vlastníctve obce Hričovské Podhradie. Tým, že v minulosti pozemok nepatril Hričovskému Podhradiu po právnej stránke sa OZ hlbšie nezaoberalo výstavbou a povoleniami, ktoré sa v minulosti spomínaného pozemku týkali. Tieto záležitosti boli riešené Slovenským pozemkovým fondom a Obec Hričovské Podhradie prevzala delimitačným protokolom pozemok ihriska bez akejkoľvek ťarchy. Preto je teraz v záujme obce zakomponovať do Zmluvy aj požiadavky zo strany obce. Mgr. Lasička navrhol, aby bol zriadený geometrický plán, ktorým sa vyčlení parcela, na ktorej sú siete vybudované, aby nebol zaťažený pozemok ihriska ako celok. Ing. Kováčik upresnil, že aktuálne vypracovaný geometrický plán presne vymedzuje priestor s vybudovanými sieťami, čo je i jasne zadefinované v zmluve. Právo prístupu na pozemok obce je len v rozsahu podľa geometrického plánu, čo je rovnako jasne zadefinované zmluvne napr. musí byť uvedený dôvod vstupu na pozemok, dané oznámenie o vstupe a podobne. V diskusii p. Randa Pavol podotkol, že je pre nás dôležité, aby zriadením vecného bremena nebola znehodnotená cena pozemku. Mgr. Lasička opäť zdôraznil, že nie je zámerom obce brzdiť podpísanie zmluvy, ale pre prospech obce chceme, aby bola parcela, na ktorej sú siete vytvorená. Ing. Kováčik podotkol, že firma Erste Group nie je vlastníkom uvedenej parcele a z toho dôvodu ona nemôže podnikať právne kroky v rozdeľovaní parcele, ktorej vlastníkom je Obec. Podľa Ing. Kováčika rozdelenie parcely nebude pre obec žiadnym benefitom, avšak ak sa obec rozhodne pre rozdelenie parcele a bude potrebné určité zapojenie spoločnosti Erste Group do takéhoto kroku, spoločnosť je v tomto smere nápomocná. Vec je možné doriešiť Dodatkom k Zmluve o zriadení vecných bremien.

Na otázky prečo neboli siete budované po okraji pozemku odpovedal Ing. Urík, ktorý vysvetlil, že výstavbou sietí boli zohľadnené vybudované hangáre a potok. Nakoľko diaľkové káble nie je možné budovať bočne bol zvolený spôsob výstavby najvhodnejší tak zo strany NDS i železníc. Následne Ing. Urík navrhol, aby Zmluva bola uzatvorená v takej podobe ako je pripravená a prípadné rozdelenie parcely bude riešené dodatkom k zmluve. Ak však bude obec trvať na tom, aby Zmluva bola prepracovaná, vzhľadom k tomu, že bude nutné jej opakované riešenie s predstaviteľmi spoločnosti vo Viedni, bude podpis zmluvy predĺžený až niekde na letné obdobie.

V diskusii Mgr. Lasička položil otázku, či spoločnosť Erste Group plánuje v budúcnosti ešte niečo budovať, čoho sa budú dotýkať spomínané inžinierske siete. Na to reagoval Ing. Kováčik. Podľa neho prípojky, ktoré boli vybudované už počítajú aj s ďalšou výstavbou priestorov, čo znamená, že fyzicky by na pozemku už nemali prebiehať ťažké práce a ak áno tak len nejaké položenie telefonických alebo internetových káblov, avšak nemožno vylúčiť zásah zo strany energetiky vo vzťahu k letisku Žilina. Obsahom zmluvy sú i riešenia týchto možností ako rovnako i skutočnosť o uvedení parcely do pôvodného stavu. Ing. Urík zdôraznil, že i my ako Obec budeme tiež musieť rešpektovať pri výstavbe multifunkčného ihriska vybudované siete. I z tohto zámeru bolo nutné zo strany obce poskytnúť čo najviac technických informácií o multifunkčnom ihrisku.

Mgr. Lasička Tomáš ďalej v diskusii navrhol riešenie otázky bezodplatného riešenia zriadenia vecného bremena. Podľa Ing. Kováčika je nutné, aby si obec uvedomila, že spoločnosť Erste Group znášala doposiaľ nemalé náklady napr. na vypracovanie geometrických plánov, prípravu a šetrenie zmlúv a ďalšie. Rovnako spoločnosť súhlasí so zriadením vecného bremena k právu prístupu k športovému areálu, pričom tento priestor môže byť pre spoločnosť užitočný v inom zmysle napr. v podobe zelene a podobne. Spoločnosť má tiež svoju vlastnú ekonomiku a i napriek tomu, že majú zato, že podpis zmluvy je vyvážený ponúkajú obci podporu v podobe Darovacej zmluvy na sumu 2000 eur. Je len na obci, aký účel použitia prostriedkov daru si zvolí. Ing. Urík podotkol, že obec si musí tiež uvedomiť iné benefity, ktoré ich spoločnosť pre náš región prináša napríklad zamestnáva ľudí.

Ing. Kováčik opäť zdôraznil, že je spoločným cieľom dohoda, a teda hľadali sme riešenie. Aby sa podpis zmluvy nepredlžoval a bolo možné urýchliť túto spoločnú dohodu, ponúkame darovaciu zmluvu vo výške 2.000 eur. V prípade, že budeme zmluvu ďalej upravovať, podpísanie zmluvy sa predĺži aj o rok a my nemôžeme kolaudovať. Mgr. Lasička načrtol otázku podoby dlhodobého prenájmu. Na to reagoval Ing. Urík, ktorý podotkol, že z jeho strany to nevyzerá ako spolupráca ale skôr ako diktát. Vysvetlil, že aj oni ako spoločnosť, majú svoju ekonomiku a nemajú balík peňazí určený pre pravidelnú podporu obcí. Ako spoločnosť sa nikdy nebránia podpory na rôzne kultúrne aktivity či športové podujatia, avšak nie je to pravidlo. Snažia sa v rámci dobrých pracovných vzťahov podporu poskytovať, avšak nie pravidelne. Teda niečo konkrétne nám sľúbiť nemôžu. V prípade, že obec vyhotoví pasportizáciu napr. na športový areál, dokážu počítať s určitou drobnou podporou pre obec, avšak všetko len na báze vzájomných dobrých vzťahov. Starostka obce skonštatovala, že teda budeme veľmi radi, ak nás budete v budúcnosti podporovať. Zareagoval i Ing. Kováčik, ktorý zdôraznil, že bude rád, ak bude teda Zmluva podpísaná, avšak nemôže obec očakávať že podpora bude z ich strany vždy automatická.

Po vzájomnej diskusii oboch zúčastnených strán sa zástupcovia spoločnosti Erste Group a obce dohodli na podpísaní predloženej Zmluvy o zriadení vecných bremien a poskytnutí daru pre obec vo výške 2 000 eur.

K bodu 5:

Fašiangy v obci sa budú konať v piatok 9.2.2018 o 17.00 hod. Pomoc je prisľúbená p. Lukáčikom i p. Dobroňovou Kamilou. Občerstvenie bude pozostávať zo šišiek, kapustnice, jelítok, sladkosti, víno.

K bodu 6 a k bodu 7:

Starostka obce v tejto časti zasadnutia oboznámila, že peňažné prostriedky získané od Erste Group môžu byť použité na výmenu časti okien na ihrisku. Prítomní navrhli, že by bolo tiež vhodné zamurovanie prípadne zmenšenie existujúcich okien v priestoroch športového areálu. Starostka obce získa cenové ponuky k výmene okien.

K bodu 8:

Pracovníčka M. Hulínová na záver prečítala uznesenia k jednotlivým bodom zasadnutia, ktoré prítomní schválili jednohlasne.

K bodu 9:

Starostka obce poďakovala prítomným za účasť.

Zapísala Miroslava Hulínová

15.01.2018

 Jarmila Dobroňová

 starosta obce

Overovatelia zápisnice: Pavol Randa ............................

 Rastislav Poliak ............................